Ди жыг хадэхэр Италием ейхэм куэдкIэ ещхьщ
Къэбэрдей-Балъкъэр Республикэм и делегацэу Къанокъуэ Арсен зи пашэм зэманыр хуримыкъу жыхуаIэм хуэдэщ. Гупым хэтхэм пщэдджыжьыр сыхьэти 8-м щегъэжьауэ кIыфI хъуху етIысэхыпIэ ягъуэтыркъым. Республикэм и лIыкIуэхэм етIуанэ махуэм куууэ щыгъуазэ защIащ псынщIэу къызыпыкIэ жыг хадэхэм Больцанэ щIыналъэм зэрыщелэжьым.
Псом япэу хьэщIэхэр ирагъэплъащ пхъэщхьэмыщхьэр зыхъумэ, зэхэзыдз, ашыкхэм изылъхьэ кооперативым и администрацэм и унэм. АдэкIэ ахэр лэжьапIэ IэнатIэхэм яшащ. Кооперативым и щIыIалъэм дохуэ щIыналъэм къыщыпачыж мыIэрысэм и процент 90-м щIигъур. Ауэ ар къаймэщIэкIыу къалъытащ, сыту жыпIэмэ, мыIэрысэм къыдэкIуэу, яхъумэн папщIэ къыIахыу щIадзащ балийр, къэбыстэр, хуэрэджэр.
КъБР-м и Iэтащхьэр щIэупщIащ пхъэщхьэмыщхьэ зэмылIэужьыгъуэхэр зэрахъумэ пIалъэхэр зыхуэдизым: «Продукцэр теплъэ дахэ иIэу хъумэным къыдэкIуэу, абы и фIагъми кIэрымыхуу, витаминхэри фIэмыкIуэду зепхьэн хуейщ. Пхъэщхьэмыщхьэм пщIэ щIиIэр ар узыншагъэм дежкIэ зэрыфIырщ». Бысымхэм зэрыжаIамкIэ, хуэрэджэр щIыIалъэм зэрыдагъэлъыр махуи 3 — 4-кIэщ, ауэ мыIэрысэр мази 10-м нэскIэ яхъумэф.
Абы иужькIэ хьэщIэхэр яшащ мы щIыналъэм и псыхъуэ нэхъ дахэ дыдэхэм ящыщым икIи метр 600 — 1200-рэ зи лъагагъ щIыпIэхэм жыг хадэхэр зэрыщыхасэ, жыг зэхуакухэр зэрыдавыкI, жыгхэр зэраухъуэнщI иджырей технологиехэм щыгъуазэ ящIащ. делегацэм хэтхэм а махуэ дыдэм ирагъэлъэгъуащ иджырей мэкъумэш техникэр щахъумэ технопаркыр.
Къэбэрдей-Балъкъэрым иджырей жыг хадэхэр хэсэным гулъытэшхуэ зэрыщыхуащIырщ абы и лъэныкъуэкIэ Италием и IэщIагъэлIхэм я лэжьэкIэм хэхауэ щыгъуазэ зыщIащIыр. Мы къэралым щыIэ жыг хадэхэм куэдкIэ ещхьщ иджыпсту Къэбэрдей-Балъкъэрым къыщызэщIэрыуа хадэшхуэхэр.
КъБР-м и Iэтащхьэмрэ
Правительствэмрэ я
пресс-IуэхущIапIэ.
